CELEX: 32016D1765
Language: lv
Date: 2016-10-03 00:00:00
Title: Komisijas Īstenošanas lēmums (ES) 2016/1765 (2016. gada 3. oktobris) par to IKT tehnisko specifikāciju noteikšanu, uz kurām var atsaukties publiskajā iepirkumā (Dokuments attiecas uz EEZ)

4.10.2016   
            
            
               LV
            
            
               Eiropas Savienības Oficiālais Vēstnesis
            
            
               L 269/20
            
         KOMISIJAS ĪSTENOŠANAS LĒMUMS (ES) 2016/1765
   (2016. gada 3. oktobris)
   par to IKT tehnisko specifikāciju noteikšanu, uz kurām var atsaukties publiskajā iepirkumā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 25. oktobra Regulu (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 13. panta 1. punktu,
   pēc apspriešanās Eiropas daudzpusējā ieinteresēto personu forumā par IKT standartizāciju un ar nozares ekspertiem,
   tā kā:
   
               (1)
            
            
               Komisijas paziņojumā “Eiropa 2020 – stratēģija gudrai, ilgtspējīgai un integrējošai izaugsmei” noteikts, ka standartizācijai ir svarīga nozīme stratēģijas “Eiropa 2020” atbalstīšanā. Vairākās stratēģijas “Eiropa 2020” pamatiniciatīvās uzsvērts, ka produktu un pakalpojumu saderības un sadarbspējas nodrošināšanā, tehnikas attīstības veicināšanā un inovācijas sekmēšanā liela nozīme ir brīvprātīgai standartizācijai produktu vai pakalpojumu tirgos.
            
         
               (2)
            
            
               Standarti ir būtiski Eiropas konkurētspējai un no tiem ir atkarīga jaunrade un progress. To nozīmīgums ir izcelts Komisijas nesenajās iniciatīvās par vienotā tirgus (2) un digitālā vienotā tirgus (3) pilnīgu izveidošanu, kurās standartizācijas un sadarbspējas nozīme Eiropas digitālās ekonomikas radīšanā ir pastiprināta, pieņemot Paziņojumu par IKT standartizācijas prioritātēm digitālajam vienotajam tirgum (4), kurā izklāsta visaptverošu stratēģisko un politisko pieeju IKT tehnoloģiju standartizācijas prioritātēm, kam ir izšķiroša nozīme, lai pabeigtu izveidot digitālo vienoto tirgu.
            
         
               (3)
            
            
               Digitālajā sabiedrībā bez standartizācijas nav iespējams nodrošināt tīklu un sistēmu sadarbspēju. Komisijas paziņojumā “Eiropas standartu stratēģisks redzējums: virzības mērķis – līdz 2020. gadam sekmēt un paātrināt ilgtspējīgu Eiropas ekonomikas izaugsmi” (5) atzīts, ka informācijas un komunikācijas tehnoloģiju (IKT) standartizācijas process ir visai specifisks, proti, IKT risinājumus, lietojumus un pakalpojumus bieži izstrādā pasaules mēroga IKT forumi un konsorciji, un tie arī izvirzījušies par vadošajām IKT standartu izstrādes organizācijām.
            
         
               (4)
            
            
               Regulas (ES) Nr. 1025/2012 mērķis ir Eiropas standartizācijas sistēmas modernizācija un uzlabošana. Tās izveidotā sistēma ļauj Komisijai pieņemt lēmumu noteikt visnozīmīgākās un izplatītākās IKT tehniskās specifikācijas, kuras izdevušas organizācijas, kas nav Eiropas, starptautiskās vai nacionālās standartizācijas organizācijas. Iespēja izmantot visu IKT tehnisko specifikāciju klāstu, iepērkot aparatūru, programmatūru un informācijas tehnoloģiju pakalpojumus, padarīs iespējamu sadarbspēju starp iekārtām, pakalpojumiem un lietojumprogrammām, palīdzēs pārvaldes iestādēm nenonākt strupceļā, kad publiskā iepirkuma rīkotājs pēc iepirkuma līguma termiņa notecēšanas nevar nomainīt pakalpojuma sniedzēju tāpēc, ka izmanto tam piederošus IKT risinājumus, un veicinās konkurenci sadarbspējīgu IKT risinājumu piegādē.
            
         
               (5)
            
            
               Lai uz IKT tehniskajām specifikācijām drīkstētu atsaukties publiskajā iepirkumā, tām ir jāatbilst Regulas (ES) Nr. 1025/2012 II pielikumā izklāstītajām prasībām. Atbilstība šīm prasībām garantē publiskajām iestādēm, ka IKT tehniskās specifikācijas ir noteiktas saskaņā ar atklātuma, taisnīguma, objektivitātes un nediskriminēšanas principiem, ko standartizācijas jomā atzīst Pasaules Tirdzniecības organizācija.
            
         
               (6)
            
            
               Lēmums par IKT specifikācijas noteikšanu jāpieņem pēc apspriešanās ar Eiropas daudzpusējo ieinteresēto personu forumu IKT standartizācijas jautājumos, kas izveidots ar Komisijas Lēmumu 2011/C-349/04 (6), un citādām konsultācijām ar nozares ekspertiem.
            
         
               (7)
            
            
               Eiropas daudzpusējais ieinteresēto personu forums par IKT standartizāciju izvērtēja un sniedza pozitīvu ieteikumu noteikt tehniskās specifikācijas “Pasaules muitas organizācijas datu modeļa versija 3.5” (turpmāk “WCO Data Model v 3.5”) un “Satura pārvaldības sadarbspējas pakalpju versija 1.0 un versija 1.1” (turpmāk – “CMIS v1.0 un v1.1”), “Elektroniskās uzņēmējdarbības XML ziņojumapmaiņas pakalpju versija 3.0: 1. daļa, Pamatfunkcijas” un “ebMS 3.0 4. lietotnes pārskata profila versija 1.0” (turpmāk “ebMS3.0-AS4”), “Uzņēmējdarbības dokumentu metadatu pakalpes atrašanās vietas versija 1.0.” (turpmāk “BDX location”) un “Elektroniskās uzņēmējdarbības galvenās personas identifikācijas tipa tehnisko specifikācijas versija 1.0” (turpmāk “ebCorePartyIdType”), ko izveidojis OASIS, kā tādas, uz kurām var atsaukties publiskajā iepirkumā. Novērtējums tika iesniegts apspriešanai nozares ekspertiem, kas apstiprināja ieteikumu par izmantošanu.
            
         
               (8)
            
            
               “WCO Data Model v 3.5” tehnisko specifikāciju ir izstrādājusi Pasaules Muitas organizācija (PMO) un tā ietver tādas datu prasības, kas ir savstarpēji papildinošas un atbilst procesuālām un juridiskām pārrobežu regulatīvo aģentūru vajadzībām, piemēram, muitai, eksporta, importa un tranzīta darījumu kontrolei. Tā atbilst Apvienoto Nāciju Organizācijas Tirdzniecības elementu katalogam (UNTDED), un to plaši izmanto PMO dalībvalstu pārvaldes iestādes, īstenojot pārrobežu regulējuma sistēmas, tostarp elektroniskās deklarēšanas sistēmas un vienas pieturas aģentūras.
            
         
               (9)
            
            
               “CMIS v1.0” tehniskā specifikācija, ko izdevusi OASIS (Informācijas sabiedrības atvērto standartu veicināšanas organizācija), ļauj satura pārvaldības sistēmām sadarboties visā internetā. Tā piedāvā standartizētu veidu, kā saglabāt, izgūt un atrast dokumentus un tādējādi padara iespējamu informācijas apmaiņu starp dažādām satura krātuvēm. Konkrētāk, “CMIS V1.0” definē dažādu dokumentu pārvaldības sistēmu un reģistru kontroles abstrakcijas līmeni, izmantojot interneta protokolu. Specifikācijā sīki aprakstītas koncepcijas un funkcijas, ko atbalsta un piedāvā lielākā daļa satura krātuvju, piemēram, satura un metadatu meklēšana, pieprasīšana, pievienošana un mainīšana. “CMIS v1.1” tehniskā specifikācija ir pilnībā saderīga ar “CMIS v1.0” un ietver papildu funkcijas.
            
         
               (10)
            
            
               “Elektroniskās uzņēmējdarbības XML ziņojumapmaiņas pakalpojumi” (“ebMS 3.0”), ko izstrādājusi OASIS, palīdz apmainīties ar elektroniskiem uzņēmējdarbības ziņojumiem XML tīmekļa pakalpojumu ietvaros, kas līdzsvaro kopējās interneta tehniskās specifikācijas. “ebMS 3.0” mērķis ir veicināt, lai visi dalībnieki (lieli vai mazi, valsts vai privāti uzņēmumi), kuri sadarbojas uzņēmējdarbības procesā, plaši izmantotu informācijas apmaiņu, lai risinātu atšķirīgu ziņojumu plūsmas jaudu, intermitējošu savienojamību, fiksētas IP adreses trūkumu vai ugunsmūra ierobežojumus. “ebMS 3.0 4. lietotnes pārskata profila versijas 1.0” (saīsināti “AS4”) tehniskā specifikācija ir moderns uz tīmekļa pakalpojumiem balstīts protokols, kas sniedz norādījumus par standartizētu, drošu un no dokumentiem neatkarīgu metodoloģiju.
            
         
               (11)
            
            
               “Uzņēmējdarbības dokumentu metadatu pakalpes atrašanās vietas” (“BDX location”) tehniskā specifikācija, ko izdevusi OASIS ir PEPPOL metadatu pakalpes atrašanās vietas (SML) koncepcijas atjauninājums. Metadatu pakalpes uzņēmumu mijiedarbībai sniedz informāciju par darījumu veidiem un attiecīgajām pamattehnoloģijām, kas pieejamas konkrētā uzņēmējdarbības procesa dalībniekiem. “BDX Location” tehniskā specifikācija atsaucas uz metadatu pakalpes atrašanās vietu galvenokārt kā URL specifiska mērķa identifikatoru.
            
         
               (12)
            
            
               “ebCorePartyIdType” tehniskā specifikācija, ko izstrādājusi OASIS, nosaka oficiālu mehānismu, uz ko atsaucas grupas tipa identifikācijas shēmas, organizācijas identifikatoriem izmantojot oficiālu Uniform Resource Name (URN) vārdtelpu, piesaistot to trim starptautiskiem standartiem: ISO/IEC 6523, ISO 9735 un ISO 20022,
            
         IR PIEŅĒMUSI ŠO LĒMUMU.
   1. pants
   Uz tehniskajām specifikācijām, kas uzskaitītas pielikumā, var atsaukties publiskajā iepirkumā.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 3. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 316, 14.11.2012., 12. lpp.
   
   
      (2)  Komisijas paziņojums “Vienotā tirgus pilnīgošana – plašākas iespējas cilvēkiem un uzņēmējdarbībai” COM(2015) 550 final, 2015. gada 28. oktobris.
   
      (3)  Paziņojums “Eiropas digitālā vienotā tirgus stratēģija” COM(2015) 192 final, 2015. gada 6. maijs.
   
      (4)  COM(2016) 176 final, 2016. gada 19. aprīlis.
   
      (5)  COM(2011) 311 final, 2011. gada 1. jūnijs.
   
      (6)  Komisijas 2011. gada 28. novembra Lēmums 2011/C-349/04, ar ko izveido Eiropas daudzpusēju ieinteresēto personu forumu par IKT standartizāciju (OV C 349, 30.11.2011., 4. lpp.).
   
      PIELIKUMS
      
         Pasaules muitas organizācija (PMO)
          (1)
      
      
                  Nr.
               
               
                  IKT tehniskās specifikācijas nosaukums
               
            
                  1
               
               
                  Pasaules Muitas organizācijas datu modeļa versija 3.5 (“WCO Data Model v 3.5”)
               
            
         
      
         
            OASIS
         
         (Informācijas sabiedrības atvērto standartu veicināšanas organizācija)
          (2)
      
      
                  Nr.
               
               
                  IKT tehniskās specifikācijas nosaukums
               
            
                  1
               
               
                  “Satura pārvaldības sadarbspējas pakalpju versija 1.0” (“CMIS 1.0”)
               
            
                  2
               
               
                  “Satura pārvaldības sadarbspējas pakalpju versija 1.1” (“CMIS 1.1”)
               
            
                  3
               
               
                  Uzņēmējdarbības dokumentu metadatu pakalpes atrašanās vietas versija 1.0 (“BDX location”)
               
            
                  4
               
               
                  “Elektroniskās uzņēmējdarbības XML ziņojumapmaiņas pakalpojumu versija 3.0: 1. daļa, Pamatfunkcijas” un “ebMS 3.0 4. lietotnes pārskata profila versija 1.0” (“ebMS3.0-AS4”)
               
            
                  5
               
               
                  Elektroniskās uzņēmējdarbības galvenās personas identifikācijas tipa tehniskās specifikācijas versija 1.0 (“ebCorePartyIdType”)
               
            
         (1)  http://www.wcoomd.org/.
      
         (2)  http://www.oasis-open.org/.